CELEX: 32013D0056
Language: lv
Date: 2013-01-22 00:00:00
Title: 2013/56/ES: Padomes Īstenošanas lēmums ( 2013. gada 22. janvāris ), ar kuru groza Īstenošanas lēmumu 2010/39/ES, ar ko Portugāles Republikai atļauj piemērot atkāpi no 168., 193. un 250. panta Direktīvā 2006/112/EK par kopējo pievienotās vērtības nodokļa sistēmu

25.1.2013   
            
            
               LV
            
            
               Eiropas Savienības Oficiālais Vēstnesis
            
            
               L 22/17
            
         PADOMES ĪSTENOŠANAS LĒMUMS
   (2013. gada 22. janvāris),
   ar kuru groza Īstenošanas lēmumu 2010/39/ES, ar ko Portugāles Republikai atļauj piemērot atkāpi no 168., 193. un 250. panta Direktīvā 2006/112/EK par kopējo pievienotās vērtības nodokļa sistēmu
   (2013/56/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Ar vēstuli, kas Komisijas Ģenerālsekretariātā reģistrēta 2012. gada 18. aprīlī, Portugāle lūdza atļauju turpināt piemērot pasākumu, kas iepriekš bija piešķirts ar Padomes Īstenošanas lēmumu 2010/39/ES (2), ar ko atkāpjas no Direktīvas 2006/112/EK noteikumiem par atskaitīšanas tiesībām, personu, kurai ir jāmaksā nodoklis, un pienākumu iesniegt pievienotās vērtības nodokļa (PVN) deklarāciju.
            
         
               (2)
            
            
               Saskaņā ar Direktīvas 2006/112/EK 395. panta 2. punkta otro daļu Komisija ar 2012. gada 1. jūnija vēstuli informēja pārējās dalībvalstis par Portugāles lūgumu. Ar 2012. gada 6. jūnija vēstuli Komisija paziņoja Portugālei, ka tās rīcībā ir visa informācija, kas vajadzīga, lai izvērtētu pieprasījumu.
            
         
               (3)
            
            
               Atkāpes pasākums, ko ierosina Portugāle, ir novirze no Direktīvas 2006/112/EK, jo tas ļauj piemērot īpašu izvēles shēmu attiecībā uz konkrētiem uzņēmumiem, kas darbojas iznēsātājtirdzniecībā un atbilst īpašiem nosacījumiem, ja tie saņēmuši atļauju no kompetentajām nodokļu iestādēm (“atļauju saņēmušie uzņēmumi”). Minētie atļauju saņēmušie uzņēmumi piemēro īpašu uzņēmējdarbības modeli, pārdodot savus produktus tieši starpniekiem tālākpārdevējiem, kuri savukārt šos produktus pārdod tieši galapatērētājiem.
            
         
               (4)
            
            
               Šis pasākums ir atkāpe no Direktīvas 2006/112/EK 168. panta, kas nosaka nodokļu maksātāja tiesības atskaitīt PVN, kas uzlikts par viņam piegādātām precēm un pakalpojumiem, saistībā ar darījumiem, kuri jau aplikti ar nodokli, piešķirot atļauju saņēmušajiem uzņēmumiem tiesības atskaitīt PVN, kas tālākpārdevējiem jāmaksā vai ko tie maksājuši par attiecīgajām precēm, kas ir piegādātas minētajiem tālākpārdevējiem.
            
         
               (5)
            
            
               Šis pasākums ir atkāpe no Direktīvas 2006/112/EK 193. panta, kas reglamentē pienākumu maksāt PVN, nosakot atļauju saņēmušos uzņēmumus, uz kuriem shēma attiecas, par personām, kas atbild par PVN, kuru piemēro viņu tālākpārdevēju preču piegādēm galapatērētājiem.
            
         
               (6)
            
            
               Šis pasākums ir atkāpe no Direktīvas 2006/112/EK 250. panta, kas reglamentē pienākumu iesniegt PVN deklarāciju, nododot atļauju saņēmušo uzņēmumu pienākumu iesniegt PVN deklarāciju, kas attiecas uz precēm, kuras tie ir piegādājuši tālākpārdevējiem, un uz šo preču piegādi galapatērētājiem.
            
         
               (7)
            
            
               Atkāpes pasākumu var piemērot tikai uzņēmumiem, kuru kopējo apgrozījumu veido iznēsātājtirdzniecība, ko veic tālākpārdevēji savā vārdā un uz sava rēķina, ar noteikumu, ka visas uzņēmuma pārdotās preces ir iekļautas iepriekš sastādītā galapatēriņa posmā piemērojamo cenu sarakstā un uzņēmumi pārdod savus produktus tieši tālākpārdevējiem, kuri savukārt tos pārdod tieši galapatērētājiem.
            
         
               (8)
            
            
               Šis atkāpes pasākums ļauj nodrošināt, ka PVN, kas mazumtirdzniecības posmā iekasēts par pārdotajām precēm, kuras piegādājuši atļauju saņēmušie uzņēmumi, tiešām ir pārskaitīts valsts kasei, un tādējādi novērst nodokļu krāpniecību. Tas arī atvieglo nodokļu administrāciju, vienkāršojot PVN iekasēšanas kārtību un samazinot tālākpārdevēju pienākumus attiecībā uz PVN.
            
         
               (9)
            
            
               Saskaņā ar Portugāles sniegto informāciju tiesiskā un faktiskā situācija, kas attaisnoja atkāpes pasākuma piemērošanu, nav mainījusies un turpina pastāvēt. Tādēļ būtu jāatļauj Portugālei piemērot minēto pasākumu turpmākā laikposmā, bet ierobežotā laikā, lai dotu iespēju pārskatīt atkāpes pasākuma nepieciešamību un efektivitāti.
            
         
               (10)
            
            
               Ja Portugāle uzskatītu par vajadzīgu turpmāku pagarinājumu pēc 2015. gada, ziņojums par atkāpes pasākuma piemērošanu kopā ar pagarinājuma pieprasījumu būtu jāiesniedz Komisijai līdz 2015. gada 31. martam, lai Komisija varētu atlicināt pietiekamu laiku pieprasījuma izskatīšanai un, ja Komisija nāktu klajā ar priekšlikumu, lai Padome to varētu pieņemt.
            
         
               (11)
            
            
               Atkāpei būs tikai nenozīmīga ietekme uz galapatēriņa posmā iekasēto Portugāles kopējo nodokļa apjomu, un tai nebūs negatīvas ietekmes uz Savienības pašu resursiem, ko veido PVN.
            
         
               (12)
            
            
               Tādēļ attiecīgi būtu jāgroza Īstenošanas lēmums 2010/39/ES,
            
         IR PIEŅĒMUSI ŠO LĒMUMU.
   1. pants
   Ar šo Īstenošanas lēmumu 2010/39/ES groza šādi:
   
               1)
            
            
               lēmuma 4. panta otrajā daļā vārdus “līdz 2012. gada 31. decembrim” aizstāj ar vārdiem “līdz 2015. gada 31. decembrim”;
            
         
               2)
            
            
               iekļauj šādu pantu:
               “4.a pants
               Jebkuru pieprasījumu pagarināt šajā lēmumā paredzēto pasākumu iesniedz Komisijai līdz 2015. gada 31. martam un tam pievieno ziņojumu par minētā pasākuma piemērošanu.”
            
         2. pants
   Šis lēmums stājas spēkā tā paziņošanas dienā.
   To piemēro no 2013. gada 1. janvāra.
   3. pants
   Šis lēmums ir adresēts Portugāles Republikai.
   
      Briselē, 2013. gada 22. janvārī
      
         
            Padomes vārdā –
         
            priekšsēdētājs
         
         M. NOONAN
      
   
   
      (1)  OV L 347, 11.12.2006., 1. lpp.
   
      (2)  OV L 19, 23.1.2010., 5. lpp.